รัฐบาล ดำรงการติดต่อช่องทางการทูตทหารและประสานกระทรวงต่างประเทศ เพื่อประเมินสถานการณ์และเตรียมความพร้อมให้การช่วยเหลือผู้ประสบภัยชาวลาวอย่างใกล้ชิด
ผู้ช่วยโฆษกกระทรวงกลาโหม เปิดเผย รัฐบาลได้ดำรงการติดต่อช่องทางการทูตทหารและประสานกระทรวงต่างประเทศ  เพื่อประเมินสถานการณ์และเตรียมความพร้อมให้การช่วยเหลือผู้ประสบภัยชาวลาวอย่างใกล้ชิด

พันเอก วันชนะ สวัสดี  ผู้ช่วยโฆษกกระทรวงกลาโหม เปิดเผยว่า จากเหตุการณ์รอยร้าวของเขื่อนเซเปียน-เซน้ำน้อย ใน สปป.ลาว กระทรวงกลาโหมได้ดำรงการติดต่อช่องทางการทูตทหารและประสานกระทรวงต่างประเทศ  เพื่อประเมินสถานการณ์และเตรียมความพร้อมให้การช่วยเหลือทันที เมื่อได้รับการประสานจากรัฐบาล สปป.ลาว โดยในการส่งทหารเข้าช่วยเหลือนั้น ไม่มีปัญหาติดขัดอะไร เนื่องจากมีข้อตกลงและการฝึกร่วมอันเกิดจากการประชุมรัฐมนตรีกลาโหมอาเซียนอยู่แล้ว และในปี 2562 ในโอกาสที่ไทยจะเป็นเจ้าภาพการประชุมรัฐมนตรีกลาโหมอาเซียนก็จะเป็นโอกาสดีที่จะมีการพัฒนาข้อตกลงและการฝึกร่วมให้ทันสมัยเพื่อรองรับกับสถานการณ์ที่เปลี่ยนแปลงไป เช่นกรณีช่วยชีวิตนักฟุตบอลทีมหมูป่าที่เชียงราย ก็ได้รับการช่วยเหลือจากมิตรประเทศในการส่งกำลังทหารมาช่วย โดยเฉพาะศูนย์แพทย์อาเซียนที่เกิดจากการที่ไทยเป็นผู้ผลักดันมาตั้งแต่ต้น ถือเป็นความร่วมมืออันเป็นผลจากการประชุมรัฐมนตรีกลาโหมอาเซียนทั้งสิ้น

ล่าสุดเมื่อคืนนี้ กองทัพอากาศ จัดเครื่องบิน C-130 นำสิ่งของพระราชทาน อาทิ น้ำดื่มพระราชทาน ผ้าเช็ดตัวพระราชทาน  เครื่องกรองน้ำพระราชทาน  อาหารและยาพระราชทาน และลำเลียงถุงยังชีพในนามรัฐบาลไทย ไปในเที่ยวบินดังกล่าวด้วย และเมื่อเดินทางถึงท่าอากาศยานนานาชาติปากเซแล้ว ทางสถานเอกอัครราชทูต ณ เวียงจันทน์ จะเป็นผู้มารับของและประสานการส่งต่อความช่วยเหลือให้แก่ผู้ประสบภัยในพื้นที่ต่อไป